CELEX: 32014L0037
Language: sl
Date: 2014-02-27 00:00:00
Title: Izvedbena direktiva Komisije 2014/37/EU z dne 27. februarja 2014 o spremembi Direktive Sveta 91/671/EGS o obvezni uporabi varnostnih pasov in sistemov za zadrževanje otrok v vozilih

28.2.2014   
            
            
               SL
            
            
               Uradni list Evropske unije
            
            
               L 59/32
            
         
      IZVEDBENA DIREKTIVA KOMISIJE 2014/37/EU
   z dne 27. februarja 2014
   o spremembi Direktive Sveta 91/671/EGS o obvezni uporabi varnostnih pasov in sistemov za zadrževanje otrok v vozilih
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/671/EGS o obvezni uporabi varnostnih pasov in sistemov za zadrževanje otrok v vozilih (1), zlasti člena 7a Direktive,
   ob upoštevanju naslednjega:
   
               (1)
            
            
               Evropska skupnost je v skladu s Sklepom Sveta 97/836/ES (2)24. marca 1998 pristopila k Sporazumu Ekonomske komisije Združenih narodov za Evropo (UN/ECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabljajo na njih, in o pogojih za vzajemno priznanje homologacij, dodeljenih na podlagi teh predpisov (v nadaljnjem besedilu: revidiran sporazum iz leta 1958).
            
         
               (2)
            
            
               V skladu z odstavkom 1 Priloge II k Sklepu 97/836/ES so tehnične zahteve pravilnikov UN/ECE na podlagi revidiranega sporazuma iz leta 1958 postale alternativna možnost za tehnične priloge k ustreznim posameznim direktivam Unije, kadar imajo te enako področje uporabe in kadar za pravilnike UN/ECE obstajajo ločene direktive Unije. Vendar dodatne določbe direktiv, kot so določbe o zahtevah glede vgrajevanja ali postopkih za homologacijo, veljajo še naprej.
            
         
               (3)
            
            
               Pod okriljem UN/ECE je bil oblikovan in sprejet nov pravilnik UN/ECE o enotnih predpisih za homologacijo izboljšanih sistemov za zadrževanje otrok, ki se uporabljajo v motornih vozilih (v nadaljnjem besedilu: Pravilnik št. 129).
            
         
               (4)
            
            
               Pravilnik št. 129 je začel veljati 9. julija 2013 kot priloga k revidiranemu sporazumu iz leta 1958.
            
         
               (5)
            
            
               Standardizirane zahteve iz Pravilnika št. 129 pomenijo strožje zahteve, ki so alternativna možnost za zahteve iz Pravilnika št. 44 o enotnih predpisih o homologaciji naprav za zadrževanje otrok v motornih vozilih („sistemi za zadrževanje otrok“) (3) in odražajo tehnični napredek z različnih vidikov sistemov za zadrževanje otrok, kot so testi za udarce z bočne strani, nazaj obrnjeni položaj otrok do 15 mesecev, združljivost z različnimi vozili, testi s preskusnimi lutkami in testnimi mizami ter testi prilagodljivosti različnim velikostim otrok;
            
         
               (6)
            
            
               Ker Direktiva 91/671/EGS določa zahteve za homologacijo in obvezno uporabo sistemov za zadrževanje otrok v motornih vozilih v Uniji, bi jo bilo treba spremeniti tako, da bo vključevala uporabo sistemov za zadrževanje otrok, homologiranih v skladu s tehničnimi zahtevami iz Pravilnika št. 129.
            
         
               (7)
            
            
               Ukrepi iz te direktive so v skladu z mnenjem odbora, ustanovljenega na podlagi člena 7b Direktive 91/671/EGS –
            
         SPREJELA NASLEDNJO DIREKTIVO:
   Člen 1
   Člen 2 Direktive 91/671/EGS se spremeni:
   
               (1)
            
            
               točka 1(a)(i) se nadomesti z naslednjim:
               
                           „(i)
                        
                        
                           za vozila kategorij M1, N1, N2 in N3 države članice zahtevajo, da vsi potniki v uporabljenem vozilu uporabljajo razpoložljive varnostne sisteme.
                           Otroci, manjši od 150 cm, ki so potniki v vozilih kategorij M1, N1, N2 in N3, opremljenih z varnostnimi sistemi, se zavarujejo z integralnim ali neintegralnim sistemom za zadrževanje otrok v smislu člena 1(4)(a) in (b), primernim za fizične lastnosti otroka v skladu s:
                           
                                       —
                                    
                                    
                                       klasifikacijo iz člena 1(3) za sisteme za zadrževanje otrok, homologirane v skladu s točko (c)(i) tega odstavka;
                                    
                                 
                                       —
                                    
                                    
                                       razponom velikosti in največjo maso potnika, za katera je sistem za zadrževanje otrok namenjen glede na navedbo proizvajalca, za sisteme za zadrževanje otrok, homologirane v skladu s točko (c)(ii) tega odstavka.
                                    
                                 V vozilih kategorij M1, N1, N2 in N3, ki niso opremljena z varnostnimi sistemi:
                           
                                       —
                                    
                                    
                                       se ne smejo prevažati otroci, mlajši od treh let,
                                    
                                 
                                       —
                                    
                                    
                                       se brez poseganja v točko (ii) otroci, stari tri leta in več ter manjši od 150 cm, vozijo na sedežu, ki ni prednji sedež;“;
                                    
                                 
                     
         
               (2)
            
            
               točka 1(c) se nadomesti z naslednjim:
               
                           „(c)
                        
                        
                           kadar se uporablja sistem za zadrževanje otrok, se homologira v skladu s standardi:
                           
                                       i)
                                    
                                    
                                       Pravilnika UN/ECE št. 44/03 ali Direktive 77/541/EGS; ali
                                    
                                 
                                       ii)
                                    
                                    
                                       Pravilnika UN/ECE št. 129;
                                    
                                 ali vseh njihovih nadaljnjih prilagoditev.
                           Sistem za zadrževanje otrok se namesti v skladu s podatki o vgradnji (npr. navodili za uporabo, prospektom ali objavo v elektronski obliki), ki jih zagotovi proizvajalec sistema za zadrževanje otrok, v katerih je navedeno na kakšen način in v katerih vrstah vozil se sistem lahko varno uporablja.“.
                        
                     
         Člen 2
   1.   Države članice sprejmejo in objavijo zakone in druge predpise, potrebne za uskladitev s to direktivo, najpozneje šest mesecev po začetku njene veljavnosti. Komisiji takoj sporočijo besedilo navedenih predpisov.
   Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
   2.   Države članice Komisiji sporočijo besedilo temeljnih predpisov nacionalne zakonodaje, sprejetih na področju, ki ga ureja ta direktiva.
   Člen 3
   Ta direktiva začne veljati dvajseti dan po objavi v Uradnem listu Evropske unije.
   Člen 4
   Ta direktiva je naslovljena na države članice.
   
      V Bruslju, 27. februarja 2014
      
         
            Za Komisijo V imenu predsednika
         
         Siim KALLAS
         
         
            Podpredsednik
         
      
   
   
      (1)  UL L 373, 31.12.1991, str. 26.
   
      (2)  Sklep Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov (UL L 346, 17.12.1997, str. 78).
   
      (3)  UL L 306, 23.11.2007, str. 1.